Predkladacia  správa

     	Materiál sa predkladá ako iniciatívny na základe potreby riešenia prevodu vlastníctva prebytočného nehnuteľného majetku štátu v správe štátnej príspevkovej organizácie Slovenské centrum poľnohospodárskeho výskumu Nitra v zriaďovateľskej pôsobnosti Ministerstva pôdohospodárstva SR, a tak zabezpečiť účelné a hospodárne naloženie s prebytočným nehnuteľným majetkom štátu, ktorý správcovi neslúži a ani v budúcnosti nebude slúžiť na plnenie úloh v rámci predmetu jeho činnosti alebo v súvislosti s ním.

Súčasne sa navrhuje zrušenie úlohy B. 1. z uznesenia vlády SR č. 961 z 15. novembra 2006 pre ministra financií – pokračovať v procesoch prevodu vlastníctva prebytočného nehnuteľného majetku štátu uvedeného v prílohe č.1 predloženého návrhu podľa zákona č. 278/1993 Z. z. o správe majetku štátu v znení neskorších predpisov po 15. novembri 2006.

Úloha uložená v časti B. bode B. 1. citovaného uznesenia nemôže byť uložená ministrovi financií, pretože tento nie je oprávnený zasahovať do kompetencií rezortu ministerstva pôdohospodárstva pri realizovaní odplatných prevodov vlastníctva prebytočného nehnuteľného majetku štátu, ktorý je v správe správcov v zriaďovateľskej pôsobnosti Ministerstva pôdohospodárstva SR.

Podľa § 11 ods. 5 zákona NR SR č. 278/1993 Z. z. o správe majetku štátu v znení neskorších predpisov sa na platnosť kúpnej zmluvy, ktorou sa realizuje odplatný prevod nehnuteľného majetku štátu, vyžaduje súhlas Ministerstva financií SR. Ministerstvo vstupuje do procesu nakladania s nehnuteľným majetkom štátu až po predložení žiadosti príslušného správcu majetku štátu o udelenie súhlasu s kúpnou zmluvou. Je tu teda zákonom priznaná schvaľovacia právomoc. 

Predkladaný materiál nemá vplyv na verejné financie a zamestnanosť, nemá dopad na obyvateľov, na životné prostredie ani na podnikateľské prostredie. Z tohto dôvodu nepredkladáme doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.